Sun Tzu se lesse vir plaasveiligheid - AfriForum
Sun Tzu was 'n antieke Chinese generaal en beroemde militêre strateeg wie se beginsels vir oorlogvoering al vir eeue gebruik en misbruik word. Sy legendariese boek Die kuns van Oorlog verskaf belangrike lesse in die stryd teen plaasterreur. Hoewel hierdie meesterwerk waarskynlik al 500 jaar vóór Christus geskryf is, word sy reëls van oorlogvoering vandag nog wêreldwyd op militêre en polisie-akademies geleer.
Sun Tzu se beginsels van oorlogvoering is baie van toepassing op plaasveiligheid.
Misdaadvoorkoming moet die voorkeurstrategie wees. Die eerste stap na veiligheid behoort te wees om te besef dat daar nie vrede in die land heers nie, en dat geweldenaars 'n onverklaarde oorlog teen boere voer. Ons mense kan nie aanhou leef asof 'n normale vredestoestand bestaan nie. Weerbaarheid bly die enigste teenvoeter vir weerloosheid. Hulpeloosheid lok bloot roofdiergedrag uit. Geweldsmisdaad kan net deur afskrikking voorkom word. Dit behels sigbare polisiëring deur die polisie of buurtwagte, beveiligde plase en huise, en die wil en vermoë om jou gesin wettig met geweld te verdedig as dit moet. Dis nie uniek aan Suid-Afrika nie. Die Israelse militaris Martin van Creveld sê dat state wêreldwyd nie meer in staat is om hulle burgers te verdedig nie en dat mense by hulle eie veiligheid betrokke moet raak. Na 1994 het wetsgehoorsame burgers verkeerdelik aanvaar dat 'n demokratiese vrede gaan neerdaal en het talle mense hulself eensydig ontwapen. Dít het 'n groot rol in die opkoms van geweldsmisdaad gespeel.
Die geskiedenis van die mensdom sedert Kain en Abel wys dat geweldsmisdaad nog altyd deel van die werklikheid is en altyd sal bly. Daarin het ons nie 'n keuse nie. Ons kan egter deur deeglike voorbereiding verseker dat ons 'n geveg sal wen as dit kom. Daar is nie 'n tweede prys in hierdie "misdaadoorlog" nie. Die stryd teen geweldsmisdaad kán egter gewen word met die goue driehoek van die polisie, buurtwagte en privaat sekuriteit. Dis nie uniek in ons geskiedenis nie. Afrikaners was nog altyd by ons eie veiligheid betrokke. Beveilig jou huis, raak by 'n buurtwag betrokke, sorg dat jy 'n wettige wapen het en dit doeltreffend kan gebruik, en maak dit saam met jou gemeenskap vir die geweldenaar onmoontlik om te wen wanneer 'n aanval kom.
Daar is gevegte wat nie gewen kan word nie en wat nie geveg moet word nie. Moenie in verloorgevegte soos opstand teen die owerheid of 'n geveg teen 'n oormag betrokke raak nie. 'n Generaal wen of verloor gevegte en veldslae, maar 'n staatsman wen of verloor oorloë. Die Duitsers het in die Tweede Wêreldoorlog briljante generaals gehad, maar hulle kon nie hul leier se fout oorkom om teen die hele wêreld oorlog te maak nie. Selfs 'n geniale militêre strateeg kan nie regmaak wat 'n staatsman verbrou het nie. Die Voortrekkers moes ná die historiese oorwinning by Bloedrivier steeds verder trek, omdat die demografie in Natal nie volhoubare veiligheid gebied het nie.
Afrikaners se grootste uitdaging is nie ons klein getalle nie, maar ons dun verspreiding oor die land. Ons lotsbepalende veiligheidsrisiko is gevolglik ons ligging. Dit lei daartoe dat ons in sekere plekke te kwesbaar is om onsself goed genoeg te kan beveilig. Dit is nou maar so dat dit baie moeilik en duur is om elke afgeleë plaashuis voldoende te beskerm. Hierdie boere is op hulself aangewese omdat hulp ver en wyd verspreid is. Die bevolkingsomwentelings in die land het egter sekere gebiede selfs in stede onveilig gemaak. Dis omdat populistiese woede aangevuur word deur snelle bevolkingsgroei, vinnige verstedeliking, verbrokkelde gesinstrukture, armoede en werkloosheid, ongelykheid, swak onderwys en opleiding, historiese griewe, swak polisiëring, verswakkende staatsdienste, 'n gebrek aan basiese bestaansmiddele en toegang tot die media wat 'n gevoel van verontregting aanwakker. Daarom help dit nie om die verkeerde geveg te kies nie. 'n Demografiese uitdaging kan slegs met demografiese oplossings oorkom word, en nie met politieke- of militêre planne nie.
Jou geliefdes se lewens is heeltemal te belangrik om aan die toeval oor te laat. Die ideaal is vyf sirkels van beveiliging: om jou dorp of streek; om jou woongebied; om jou huis; om jou slaapvertrekke; en om jou persoon. Help om dit uit te bou.
Post Tags:	#boere#Flip Buys#landbou#Plaasaanvalle#plaasmoorder#plaasveiligheid#plase#Sun Tzu#veiligheid
AfriForum staan boere in Waterberg-distrik by tydens droogte
Die burgerregte-organisasie AfriForum is in samewerking met Boere in Nood en georganiseerde landbou besig met 'n projek om voer in…